Nariadenie Komisie (ES) č. 776/2004
z 26. apríla 2004,
ktorým sa mení a dopĺňa nariadenie (ES) č. 349/2003, ktorým sa pozastavuje dovoz exemplárov určitých druhov voľne žijúcich živočíchov a rastlín do spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi [1], najmä na jeho článok 19 ods. 2,
po konzultácii s Vedeckou preskúmavacou skupinou,
keďže:
(1) článok 4 ods. 6 nariadenia (ES) č. 338/97 ustanovuje, že Komisia môže stanoviť obmedzenia pre dovoz určitých druhov do spoločenstva v súlade s podmienkami ustanovenými pod písmenami a) až d) uvedeného článku;
(2) zoznam druhov, ktorých dovoz do spoločenstva sa pozastavuje, bol naposledy ustanovený v nariadení Komisie (ES) č. 349/2003 z 25. februára 2003, ktorým sa pozastavuje dovoz exemplárov určitých druhov voľne žijúcich živočíchov a rastlín do spoločenstva [2];
(3) Vedecká preskúmavacia skupina dospela na základe najnovších informácií k záveru, že status ochrany druhu pri určitých druhoch uvedených v prílohách A a B nariadenia (ES) č. 338/97 bude vážne ohrozený, ak sa ich dovoz do spoločenstva s pôvodom v určitých krajinách nepozastaví;
(4) Vedecká preskúmavacia skupina dospela na základe ďalších nových informácií taktiež k záveru, že pozastavenie dovozu druhu Lama guanicoe z Chile do spoločenstva už nie je odôvodnené jeho statusom ochrany;
(5) Krajiny pôvodu druhov, ktoré podliehajú novým obmedzeniam uvedeným v odseku 3 boli konzultované;
(6) článok 41 nariadenia Komisie (ES) č. 1808/2001 z 30. augusta 2001, ktoré ustanovuje podrobné pravidlá týkajúce sa vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi [3], obsahuje ustanovenia, na základe ktorých členské štáty vykonávajú obmedzenia ustanovené Komisiou;
(7) preto by sa malo zodpovedajúco zmeniť a doplniť nariadenie (ES) č. 349/2003.
(8) potreba predchádzať narušeniu obchodu je dôvodom, aby toto nariadenie nadobudlo účinnosť v tretí deň po jeho uverejnení;
(9) opatrenia ustanovené v tomto nariadení sú v súlade so stanoviskom Výboru pre obchod s voľne žijúcimi živočíchmi a rastlinami,
PRIJALA TOTO NARIADENIE:
Článok 1
Príloha nariadenia (ES) č. 349/2003 sa nahrádza prílohou k tomuto nariadeniu.
Článok 2
Toto nariadenie nadobúda účinnosť v tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. apríla 2004